Svētku koncerts "Krustiem zvaigznes debesīs"
2022-11-17 19:00 - 20:00 (Europe/Helsinki) | Kocēnu kultūras nams, Alejas iela 3, Kocēni
Uz svētku koncertu “Krustiem zvaigznes debesīs” 17. novembrī plkst. 19.00 Kocēnu Kultūras namā aicina jauktais koris “Imera” un Strenču Kultūras centra jauktais koris “Rītu puse” diriģenta Imanta Toča vadībā. Koncertā skanēs svētku laikam atbilstošākās un skaistākās dziesmas no XXVII Vispārējo latviešu Dziesmu svētku repertuāra. Ieeja bez maksas.

Latvijas Leļļu teātra izrāde "Lidojošo cūku nams"
2022-11-16 18:30 - 19:30 | Valmieras Kultūras centra lielā zāle, Rīgas iela 10, Valmiera, Latvija
16. novembrī plkst. 18.30 Valmieras Kultūras centrā notiks Latvijas Leļļu teātra izrāde “Lidojošo cūku nams”.
Dīvainākie un vienlaikus īpašākie cirka mākslinieki – cūkas, ir apvienojušies Latvijas Leļļu teātra ceļojošajā cirkā ar nosaukumu „Lidojošo cūku nams”! Katrs no šiem talantīgajiem māksliniekiem ir neparasts, jo spēj izpildīt tādu triku, ko nevarētu neviens cits ruksis visā pasaulē. Visi kopā viņi rada pavisam neaizmirstamu cirka izrādi. Lai arī rukšiem pa reizēm gadās kāds strīds, tie tomēr lieliski prot darboties komandā un atrisināt jebkuru radušos likstu. Kad cirkā negaidīti ierodas viesis, kurš nemaz nedzīvo uz šīs planētas, rukšu komandā top palīdzības plāns…
Šī aizraujošā, muzikālā izrāde ar leļļu cirka elementiem sniegs skatītājiem iespēju dzīvē vērot nepārspējamus cirka trikus un iepazīt neparasto cirka aizskatuves dzīvi.
Radošā komanda
Lomās:
Baiba Vanaga
Anrijs Sirmais
Miķelis Žideļūns
Rihards Zelezņevs
Matīss Millers
Arnita Jaunzeme
Režisors: Edgars Kaufelds
Scenogrāfs, leļļu un kostīmu mākslinieks: Kristaps Kramiņš
Mūzikas autori: Edgars Šubrovskis, Sniedze Prauliņa
Dziesmu tekstu autors: Edgars Šubrovskis
Gaismu mākslinieks: Uldis Andersons
Izrādes ilgums: 1h 20min (2 cēlieni)
Ieteicamais vecums: 4+
Biļete nepieciešama katram pasākuma apmeklētājam, neatkarīgi no vecuma.

Matīšu amatierteātra izrāde "Mazās dzīves ainiņas"
2022-11-13 14:00 - 15:00 | Valmieras pagasta kultūras nams
13. novembrī plkst. 14.00 Valmieras pagasta kultūras namā Matīšu amatierteātra izrāde “Mazās dzīves ainiņas”.
Ieeja bez maksas.

Imanta Kalniņa mūzikas koncerts ar grupu "EZERI", Kristīni Pāži, Rūdolfu Macatu un Ainaru Mielavu
2022-11-12 19:00 - 20:30 | Valmieras Kultūras centrs, Rīgas iela 10, Valmiera, Latvija
12. novembrī plkst. 19.00 aicinām uz Imanta Kalniņa mūzikas koncertu kopā ar grupu “EZERI”, Kristīni Pāži, Rūdolfu Macatu un Ainaru Mielavu.
Koncertprogramma balstīta komponista Imanta Kalniņa daiļradē. 2021. gadā komponistam Imantam Kalniņam apritēja 80 gadu jubileja, un par godu šim notikumam tika radīta jauna koncertprogramma ar komponista zināmākajām un klausītājiem mīļākajām dziesmām, kuru aranžijas veidojusi grupa “Ezeri” sadarbībā ar mūziķiem Rūdolfu Macatu un Kristīni Pāži. Kā solisti koncertā uzstāsies Kristīne Pāže un Ainars Mielavs. Koncertprogramma tapusi Fon Stricka villas paspārnē.
Koncerta noskaņai noklausies viņu izpildīto I.Kalniņa kompozīciju “Apturi mani” – https://vimeo.com/560571760?ref=fb-share&fbclid=IwAR2VccSxCM3solRClpW71Xg4-LtvKQu-sO86oN8OOREYAPVgNvOgz1UUXCM .
Biļetes: 12-18 EUR. Ar Valmieras kultūras karti 1 EUR atlaide.

Lāčplēša dienas koncerts "Roks. Mīlestība. Brīvība."
2022-11-11 19:30 - 20:45 | Valmieras Kultūras centra lielā zāle, Rīgas iela 10, Valmiera, Latvija
11. novembrī plkst. 19.30 Valmieras Kultūras centrā notiks Lāčplēša dienas koncerts “Roks. Mīlestība. Brīvība.”, kurā solistu un koristu skanīgās balsis, pavadošās grupas radītā mūzika savīsies kopā ar dejotāju soļiem. Koncertā piedalīsies solisti Andris Ērglis, Kristians Kareļins, Aleksandrs Aleksis Tuņķelis, Regnārs Nerips, Sabīne Bērziņa, Madars Vanags, Samanta Markus un jauniešu koris “Skan”, mūsdienu deju grupa “Baltā”, kā arī pavadošā grupa Paula Arnicāna vadībā.
Pirmo reizi Lāčplēša dienas koncerts “Roks. Mīlestība. Brīvība” Valmieras Kultūras centrā izskanēja pirms trim gadiem. “Koncerta idejas pamatā toreiz un arī tagad ir apziņa – “es esmu latvietis, manas saknes ir latviskas”. Mums ikvienam sirdij tuva ir Valmiera un mūsu zeme – Latvija. Koncertprogrammā skanēs gan jaunas latviešu grupu un izpildītāju dziesmas, piemēram, grupas “Čipsis un Dullais” dziesma “Kad meitene skumst”, gan arī tādas roka atmodas dziesmas kā Zigmara Liepiņa “Brīvību Baltijai”, Raimonda Paula “Kā senā dziesmā”, grupas “Jumprava” “Peldētājs” un citu autoru skaņdarbi,” pastāstīja koncerta mākslinieciskais vadītājs Rūdolfs Bērtiņš.
“Veidojot Lāčplēša dienas koncertprogrammu, rūpēsimies, lai abi svaru kausi būtu līdzsvarā. Ar kustību vēlamies parādīt, ka latvietis vienlaikus var būt gan atbildīgs un pamatīgs, gan arī lustīgs un apveltīts ar labu humora izjūtu. Koncertā izdejosim visiem labi zināmas dziesmas “Slidotava” un “Peldētājs”, gan arī tādas likteņdziesmas kā “Daugaviņa” un “Piekūns skrien debesīs”,” saka mūsdienu deju grupas “Baltā” vadītāja Linda Mīļā.
Aicinām uz Lāčplēša dienas koncertu, lai visi kopā varētu radīt un pieredzēt rokkoncerta cienīgu enerģiju! Ieeja bez maksas.

Lāpu gājiens
2022-11-11 18:00 - 19:00 | Valmiera
11. novembrī plkst. 18.00 Lāpu gājiens no Rātslaukuma līdz Centra kapiem. Plkst. 18.30 piemiņas brīdis Centra kapos.

Lāpu gājiens Kocēnos
2022-11-11 17:00 - 17:45 | Kocēni
11.novembrī plkst. 17.00 Kocēnos Lāčplēša dienas lāpu gājiens. Gājiens sāksies pie Kocēnu apvienības pārvaldes ēkas, turpināsies līdz Kokmuižas pils parteram, kur notiks svinīgs piemiņas brīdis. Līdzi aicinām ņemt lāpas un sveces!

PĀRCELTS! Koncertprogramma "Latviešu tango". Artūrs Noviks, "Trio Tresensus"
2022-11-10 19:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
Koncerts PĀRCELTS uz 2023. gada aprīli. Koncerta norises datums tiks precizēts!
“Latvieši bieži sevi raksturo kā melanholiskus, mierpilnus un introvertus cilvēkus, bet šīs īpašības nav traucējušas Latvijas komponistiem radīt karstasinīgus un kaislīgus tango. Trio Tresensus un akordeonists Artūrs Noviks atraduši izcilus šī žanra paraugus latviešu mūzikā un, veidojot savas aranžijas, ar nerimstošu enerģiju un spēles prieku vēlas dāvāt pozitīvas emocijas ikvienam klausītājam. Koklei, saksofonam un sitaminstrumentiem šajā koncertprogrammā pievienojas
tipiskākais tango tembrs – akordeons.
Šādā oriģinālā sastāvā pirmoreiz skanēs Artura Maskata, Daces Aperānes un Imanta Zemzara tango. Jaunas krāsas un noskaņas parādīsies arī Aivara Kalēja, Jāņa Ķepīša, Pētera Butāna un Kārļa Lāča dejiskajos opusos,” atklāj Aigars Raumanis, kura paša rakstītajā fantāzijā “Tango un kino” atpazīsim daudzas iemīļotas melodijas no latviešu filmām – lai atminamies vien tādas klasikas vērtības kā “Pie bagātās kundzes”, “Teātris” vai “Tās dullās Paulīnes dēļ”… Un atzīmējot tango karaļa Astora Pjacollas 100 gadu jubileju, Trio Tresensus aicinājis Renātu Cvečkovski rakstīt gluži jaunu tango.
Koncertprogrammā “Latviešu tango” piedalīsies:
Artūrs Noviks, akordeons
Trio Tresensus:
Līga Griķe, kokle
Aigars Raumanis, saksofons
Uģis Upenieks, sitaminstrumenti
Programmā:
Arturs Maskats, Dace Aperāne, Imants Zemzaris, Aigars Raumanis, Aivars Kalējs,
Kārlis Lācis, Renāta Cvečkovska jaundarbs u.c.
Koncertu organizē Valmieras Kultūras centrs sadarbībā ar VSIA “Latvijas Koncerti”.
Biļetes: https://www.bilesuparadize.lv/lv/event/121502

Tautas deju koncerts "PA SAULEI"
2022-11-05 17:00 - 18:30 | Valmieras Kultūras centra lielā zāle, Rīgas iela 10, Valmiera, Latvija
5. novembrī plkst. 17.00 aicinām uz tautas deju kolektīvu koncertu “PA SAULEI” Valmieras Kultūras centrā.
Koncertā piedalīsies:
TDA “Gauja”
VPDK “Gauja”
SDK “Gauja FIX”
TDA “Teiksma”
VPDK “Teiksma”
DE “Teiksma”
VPDK “Līgo”
TDA “Gatve”
VPDK “Gatve – Otrā iespēja”

Biļetes: 5 EUR. Ar Valmieras kultūras karti 1 EUR atlaide.

Grupas "DAGAMBA" koncerts
2022-11-04 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
4. novembrī plkst. 19.00 Valmieras Kultūras centru satricinās klasiskās mūzikas huligāni grupa DAGAMBA, kuru koncertā dzirdēsim skaņdarbus no kon certprogrammām “DAGAMBA feat TCHAIKOVSKY”, #LudwigVanRammstein, kā arī jaunus, vēl nedzirdētus skaņdarbus. Klausītāju iemīļotā grupa jauks stilus un ārdīs robežas, piedāvājot klasiku oriģinālās interpretācijās un rokmūziku ar klasikas elementiem.
DAGAMBA unikālā skanējuma pamatā ir ideja par mūsdienu tradīciju, veidojot neierastu sadarbību starp dažādiem mūziķiem, atklāt pārsteidzošas, unikālas un iepriekš nedzirdētas nokrāsas.
Programmu #LudwigVanRammstein iedvesmojusi Vācijas mūzikas pasaules pazīstamāko un kontroversālāko pārstāvju – klasiskās mūzikas komponista Ludviga van Bēthovena un grupas “Rammstein” – daiļrade. „Šķietami tik atšķirīgi dažādu gadsimtu mūziķi, bet ar tik daudz ko kopīgu – viena valsts, viena valoda un mūzika, kas pārsteidz un lauž stereotipus”, atzīst grupas līderis Valters Pūce. Šajā koncertprogrammā Bēthovena mūzika kļūs par rokmūziku, bet Rammstein melodijas iegūs akadēmisku skanējumu.
“DAGAMBA feat TCHAIKOVSKY” pamatā ir Pētera Čaikovska daiļrade – protams, netradicionālā skanējumā. “Čaikovskis, viens no klasiskās mūzikas grandiem, ir klātesošs arī mūsdienās. Viņa mūzika tiek izmantota kino skaņu celiņos un datorspēlēs, savukārt, baleta “Riekstkodis” apmeklējums Ziemassvētku laikā ir kļuvis par tradīciju daudzām ģimenēm visā pasaulē. Tāpēc šī programma ir sadarbības projekts ar lielo meistaru, it kā viņš pats joprojām dzīvotu starp mums, tāpat kā dzīvo viņa mūzika,” skaidro V. Pūce. Visiem labi pazīstamas melodijas mijiedarbosies ar DAGAMBA oriģinālmūziku, pārkāpjot klasiskos standartus un šķietami neiespējamo padarot iespējamu.
DAGAMBA sastāvā: Valters Pūce (čells), Antons Trocjuks (čells), Dainis Tenis (klavieres), Artūrs Jermaks (bungas), Alise Broka (kontrabass).
https://www.dagamba.eu
https://www.facebook.com/Dagamba
https://www.instagram.com/dagamba_official/
Biļetes: 16-24 EUR. Ar Valmieras kultūras karti 1 EUR atlaide no biļetes cenas. Biļete nav nepieciešama bērniem līdz 2 gadu vecumam.

PĀRCELTS! Rokopera "Mauglis"
2022-10-29 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Uzmanību! Aktiera slimības dēļ rokopera “Mauglis” pārcelta uz 19.03.2023. plkst. 18.00 Iegādātās biļetes derīgas uz pasākumu pārceltajā datumā. Organizatori atvainojas par sagādātajām neērtībām!
***
Rokopera “Mauglis” ir vērienīgākais muzikālais iestudējums bērniem un jauniešiem, kas tapis pēdējo gadu laikā. Tas ir 1982. gadā Jaunatnes teātrī tapušās izrādes jauniestudējums, kas savu pirmizrādi piedzīvoja 2021. gada oktobrī un kļuva par pēdējo pasākumu, kurā piedalījās Mārtiņš Brauns pirms došanās Mūžībā. 2022. gada izrādes būs veltītas komponista atcerei.
Lomās: Igors Siliņš, Kārlis Tols, Rūdolfs Juris Trēziņš, Sanita Misika, Aija Dzērve, Juris Vizbulis, Edgars Lipors, Māris Skrodis, Jānis Skanis, Jēkabs Reinis, Juris Millers, Anatolijs Kreipāns, Elīna Bojarkina, Rihards Zelezņevs un Jānis Kirmuška. Izrādē piedalās tautas deju ansamblis “Dzintariņš” un mūziķu grupa.
Režisors Jānis Mūrnieks, horeogrāfe – Sanita Misika, horeogrāfes asistents Aleksejs Anisena (Baltkrievija), vokālā pedagoģe Ieva Sutugova, kostīmu māksliniece un scenogrāfe Līnda Oše, aranžētājs Kristaps Krievkalns, producents Juris Millers.
Latvijas Pasākumu foruma Izcilības balvas žūrija atzina rokoperu “Mauglis” par 2021. gada izcilāko kultūras pasākumu, bet uzņēmums “Biļešu paradīze” tā veidotājiem pasniedza speciālbalvu par online vidē visvairāk skatīto kultūras pasākumu.

“Big Al & The Jokers” 10 gadu jubilejas koncerts
2022-10-28 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
2022.gada oktobrī grupa “Big Al & The Jokers” ar vienreizējo solistu Aļģirdu Šuminsku ir nolēmusi uzaicināt draugus un pielūdzējus uz jubilejas muzikālo tusiņu Siguldā, Rīgā, Ulbrokā, Jelgavā un Valmierā, kurā arī prezentēs savu pirmo oriģinālo albumu “Jokers Boogie”.
“Big Al & The Jokers” ir deviņi atraktīvi mūziķi, viena no retajām Latvijas grupām, kas uzstājas tik lielā sastāvā ar pilnu pūtēju sekciju, padarot iespējamas sarežģītas labāko swing, rhythm’n’blues, rock’n’roll skaņdarbu interpretācijas.
Pie klavierēm – grupas mākslinieciskais vadītājs, virtuozais Romāns Vendiņš, bungas spēlē Raitis Aukšmuksts, ģitāra – Juris Skrajāns, savukārt pie kontrabasa vienmēr labvēlīgais – Pēteris Liepiņš. Pūtēju rindas nemainīgas – saksofonisti Eduards Raubiško, Zintis Žvarts, trompete – Sandris Skeranskis, trombons – Uldis Ziediņš. Un, protams, neiztikt bez grupas “sejas” un kvalitātes zīmes – atraktīvā dziedātāja Aļģirdas Šuminskas jeb Big Al! Pateicoties viņam, grupas tagadējais repertuārs ir paplašinājies ar vairākām pazīstamām džaiva, blūza, kā arī dažām džeza populārajām kompozīcijām.
Grupa vienmēr ar izciliem panākumiem un brīnišķīgām atsauksmēm ir piedalījusies neskaitāmos mūzikas festivālos (Nida Jazz, Blues Nights in Varniai, Druskininkai Jazz, Klaipeda Jazz, New Wave, Slavyansky Bazar 2014, 34.starptautiskajā mūzikas festivālā Ankarā, Jazz festivāla Alanijā, Klaipeda Jazz 2020, Polish Boogie Festival 2022 u.c.).
Pandēmijas laiks, kas pārņēma visu pasauli, mūziķiem nepierastais koncertdarbības trūkums Jokeriem izvērtās par nebijušu radošuma uzplūdumu un noveda pie savu oriģinālo kompozīciju radīšanas.
Grupas jaunā un līdz šim vienīgā albuma “Jokers Boogie” iniciators un mūzikas autors ir grupas mākslinieciskais vadītājs Romāns Vendiņš. Tieši koncerta otrajā daļā klausītājiem tiks prezentēts jaunais albums, kurš atspoguļo visas grupas ilggadējo radošo darbu.
Tādējādi oktobrī grupa “Big Al & The Jokers” izbeidz savu “piespiedu atvaļinājumu” un ar jaunu repertuāru un īpašu emocionālu pacēlumu tiksies ar saviem uzticīgajiem klausītājiem – īstas “dzīvās” mūzikas cienītājiem, kuri pacietīgi gaidījuši šīs muzikālās tikšanās.
Oktobra koncerti solās savā ziņā kļūt par mūziķu radošu atskaiti savai publikai un vienlaikus arī par sākumu jaunam posmam izcilo mūziķu daiļradē.
Koncerti notiks:
7.oktobrī pl.19:00 Kultūras centrā “Siguldas Devons”
8.oktobrī pl. 19:00 Rīgā, VEF Kultūras pilī
15.oktobrī pl. 19:00 Kultūras centrā “Ulbrokas Pērlē”
27.oktobrī pl. 19:00 Jelgavas Kultūras namā
28.oktobrī pl. 19:00 Valmieras Kultūras centrā
Biļetes iespējams iegādāties “Biļešu paradīze” kasēs, internetā:
https://www.bilesuparadize.lv/lv/performance/24043
Koncertu organizators:
SIA BRIG

Grupas "Tautumeitas" koncerts "Skrejceļš"
2022-10-23 17:00 - 18:30 | Valmieras Kultūras centrs, Rīgas iela 10, Valmiera, Latvija
Etno mūzikas grupa “Tautumeitas” pēc veiksmīga lielkoncerta vasaras izskaņā Skultes ostā izsludina jaunākā albuma “Skrejceļš” rudens koncerttūri, kuras ietvaros viesosies 8.oktobrī Daugavpilī, 22.oktobrī Alūksnē, 23.oktobrī Valmierā, 4.novembrī Talsos, 5.novembrī Liepājā, 20.novembrī Rīgā, 24.novembrī Jelgavā, 25.novembrī Ādažos un 26.novembrī Cēsīs. Biļetes uz koncertiem iespējams
iegādāties: https://linktr.ee/tautumeitas Pirmo nedēļu – no 19. līdz 25.septembrim biļetes pieejamas lētāk.
Atceroties vasaras lielkoncertu “Tautumeitu” dalībniece Laura Līcīte stāsta: “”Skrejceļa” koncertprogrammai ir daudz kopīga ar piedzīvojumiem bagātu vasaru. Abas raksturo emociju piesātinājums, kustība, kaisle un krāsas. Un, tāpat kā vasaru nevar noķert caur kameras aci, tā arī “Tautumeitas” un mūsu mūziku var iemīlēt tikai pa īstam klātesot. Par laimi mums un jums – “Tautumeitas” atvedīs atvasaru braucot koncerttūrē pa mīļo Latviju.”
Aktuālais albums “Skrejceļš”, ar kura programmu “Tautumeitas” dosies tūrē, iznāca šī gada aprīlī. Tas veidots kopā ar jau ilglaicīgo grupas mūzikas producentu Reini Sējānu un zviedru producentu Povelu Olsonu (strādājis ar grupu “Prāta Vētra”). Albumā apkopotas 14 dziesmas, ieskaitot tādas dziesmas kā “Muoseņa”, “Guli guli”, “Panama” un “Mežā”.

Tautas deju kolektīvu koncerts "Mēs-3, Jūs-3"
2022-10-22 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
Sestdien, 22. oktobrī, pēc pandēmijas radītās klusuma pauzes uz Valmieras Kultūras centra skatuves atkal notiks tradicionālais tautas deju koncerts “Mēs – 3, Jūs – 3!”. Šoruden to organizē vidējās paaudzes deju kolektīvs (VPDK) “Agrā Rūsa” un VPDK “Pastalnieki” apvienotais sastāvs, kuri laipni ciemos uzņems vēl piecus kolektīvus. Koncerta sākums paredzēts plkst. 18.00.
“Koncertam šī būs devītā gadskārta, kad kopā aicinām trīs deju kolektīvus no mūsu puses un trīs viesus no tālākiem Latvijas novadiem, parūpējoties par to, lai dalībnieki pārstāvētu dažādas paaudzes un kvalitātes grupas, lai koncerts būtu skatāms un baudāms mūsu deju cienošajiem skatītājiem. Šoreiz uz skatuves tiksimies ar Valmieras novada VPDK “Gauja” un jauniešu deju kolektīvu “Sadancis”. Savukārt no Rīgas sagaidīsim jauniešu deju kolektīvu “Imanta”, kā arī vidējās paaudzes deju kolektīvus no Tukuma un Siguldas – attiecīgi “Vidumu” un “Dūku”. Protams, koncertā dzirdēsim arī mūsu uzticamos draugus – kamerkori “Kaķi”,” koncerta aprises iezīmē VPDK “Agrā Rūsa” un VPDK “Pastalnieki” viena no vadītājām Baiba Ķirse.
Iepriekšējos divus rudeņus koncerts “Mēs – 3, Jūs – 3!” izpalika Covid-19 pandēmijas dēļ, liekot iepauzēt ar tradīcijas turpināšanu, tāpēc jo lielāks priekš šoreiz, kad atkal varēs kopā sanākt ar tuvākiem un tālākiem draugu kolektīviem. Tas ir kā labs iesākums sezonai, kas vainagosies ar dalību XXVII Vispārējos latviešu dziesmu un XVII Deju svētkos. Grandiozais notikums plānots Rīgā no 2023. gadā no 30. jūnija līdz 9. jūlijam, un “Agrās Rūsas” un “Pastalnieku” apvienotā sastāva viens no vadītājiem Jānis Psjuks apliecina, ka kolektīvs šim pasākumam gatavosies ar lielu atbildības sajūtu:
“Pagājušajā sezonā sekmīgi piedalījāmies tā dēvētajā deju metodiskajā seminārā, kas aizstāja tradicionālo skati, tāpēc apvienotais sastāvs lielajos svētkos ieguvis iespēju ne tikai dejot nozares tradicionālajā lielkoncertā Daugavas stadionā, bet arī pretendē uz dalību programmā “Arēnā Rīga” un noslēguma koncertā Mežaparka Lielajā estrādē. Nenoliedzami, darba daudz, apgūstamais repertuārs plašs, tāpēc prieks, ka jau esam sākuši tā sagatavošanas darbus, un daļu no tā būs iespējams redzēt uz Valmieras Kultūras centra skatuves jau 22. oktobrī.”
Ieejas maksa: 5 EUR. Ar Valmieras kultūras karti 1 EUR atlaide. Biļetes var iegādāties “Biļešu Paradīze” kasēs un elektroniski www.bilesuparadize.lv .

Foto: Edgars Vaivads

ATCELTS! Latvijas vokālo ansambļu konkursa I kārta. Vidzeme.
2022-10-22 12:00 - 15:00 | Kocēnu kultūras nams, Alejas iela 3, Kocēni
Ceļā uz XXVII Vispārējiem latviešu Dziesmu un XVII Deju svētkiem pošas arī Latvijas vokālie ansambļi. 2022. gada oktobrī un novembrī desmit norises vietās notiks vokālo ansambļu konkursa I kārta. Konkursā piedalīsies vairāk nekā 150 vokālie ansambļi.
Latvijas vokālo ansambļu konkursa I kārta notiks:
8. oktobrī plkst. 12.00 Liepājas PIKC Mūzikas, mākslas un dizaina vidusskolā;
9. oktobrī plkst. 12.00 Talsu Valsts ģimnāzijā;
15. oktobrī plkst. 12.00 VEF Kultūras pilī, Rīgā;
16. oktobrī plkst. 12.00 Zaļenieku Kultūras namā, Jelgavas novadā;
ATCELTS! 22. oktobrī plkst. 12.00 Kocēnu Kultūras namā, Valmieras novadā;
23. oktobrī plkst. 12.00 Lielvārdes mūzikas un mākslas skolā, Ogres novadā;
29. oktobrī plkst. 12.00 Augšdaugavas novada Kultūras centrā “Vārpa”, Daugavpilī;
30. oktobrī plkst. 12.00 Viesītes Kultūras centrā “Sēlija”, Jēkabpils novadā;
5. novembrī plkst. 12.00 Viļānu Kultūras namā, Rēzeknes novadā;
6. novembrī plkst. 12.00 Gulbenes Kultūras centrā.
Konkursa I kārtā tiks noskaidroti vokālie ansambļi, kas 2023. gada maijā piedalīsies konkursa finālā Rīgā. Dalībnieku sniegumu vērtēs žūrija: Mārīte Puriņa – Latvijas Nacionālā kultūras centra Vokālo ansambļu nozares padomes priekšsēdētāja, Lielvārdes mūzikas un mākslas skolas direktore; Jānis Ķirsis – XXVII Vispārējo latviešu Dziesmu un XVII Deju svētku vokālo ansambļu laicīgās mūzikas koncerta mākslinieciskais vadītājs; Rudīte Tālberga – XXVII Vispārējo latviešu Dziesmu un XVII Deju svētku vokālo ansambļu garīgās mūzikas koncerta mākslinieciskā vadītāja; Sanita Sējāne – XXVII Vispārējo latviešu Dziesmu un XVII Deju svētku vokālo ansambļu Ielu koncertu mākslinieciskā vadītāja; Lauris Goss – Latvijas Nacionālā kultūras centra koru un vokālo ansambļu eksperts.
Mārīte Puriņa, gaidot konkursa pirmo kārtu, atklāj: “Vokālo ansambļu nozarei šī būs ļoti nozīmīga atkalsatikšanās pēc vairāku gadu piespiedu pārtraukuma, lai novērtētu situāciju nozarē gan kvantitatīvi, gan kvalitatīvi, kā arī, lai monitorētu gatavošanās procesu XXVII Vispārējiem latviešu Dziesmu un XVII Deju svētkiem. Konkursa gaitā tiks atlasīti dalībnieki vokālo ansambļu norisēm svētku laikā. Ļoti ceru, ka pandēmijas ierobežojumu laika radītās brūces nozarei nebūs pārāk dziļas un vokālo ansambļu saime būs nostājusies uz stabila atjaunošanās un attīstības ceļa.”
Ieeja konkursā ikvienam interesentam bez maksas. Konkursu rīko Latvijas Nacionālais kultūras centrs sadarbībā ar Liepājas valstspilsētu, Talsu novadu, Rīgas valstspilsētu, Jelgavas novadu, Valmieras novadu, Ogres novadu, Augšdaugavas novadu, Jēkabpils novadu, Rēzeknes novadu un Gulbenes novadu.

Izrāde bērniem "Pasaka par vardulēnu Hugo"
2022-10-20 11:00 - 12:00 | Kocēnu kultūras nams, Alejas iela 3, Kocēni
20.10. plkst. 11.00 Izrāde bērniem “Pasaka par vardulēnu Hugo”. Kocēnu Kultūras namā.
Ieeja: 2 EUR

Maksima Trivaškeviča stand-up komēdija "Latviešu komiķis"
2022-10-16 18:00 - 19:00 | Valmieras Kultūras centrs, Rīgas iela 10, Valmiera, Latvija
Svētdien, 16. oktobrī, plkst. 18.00 Stand- Up komiķis Maksims Trivaškevičs Valmieras Kultūras centra apmeklētājus iepriecinās ar soloizrādi „Latviešu komiķis”, kas 2019. gada novembrī piedzīvoja pirmizrādi, un tās ietvaros autors stundas garumā stāstīs savus svaigākos jokus.
Izrāde Valmierā Covid-19 dēļ pārcelta vairākkārt, beidzot tā notiks! Protams, ja ierobežojumi nepastiprināsies…
Maksims Trivaškevičs ir komiķis ar īpatnēju, oriģinālu un atmiņā paliekošu humora pasniegšanas veidu, kas nereti noved skatītājus līdz asarām, bet viņa iepriekšējās izrādes „Humors pa latviski” ietvaros kārtīgu smieklu un no tā izrietošu C vitamīna devu saņēmuši vairāk nekā desmit tūkstoši skatītāju.
Paspējis paviesoties Jāņa Skuteļa „Pusnakts šovā”, „Gandrīz ideālās vakariņās” un pavadīt humoršovu „Stīvais Nemelo”, ar savu humoru izpelnīties Latvijas specdienestu uzmanību un regulāri priecējot latviski runājošos gan dzimtenē, gan arī ārzemēs, viņš kārtējo reizi viesojas Valmierā.

Deju koncerts "Rudentiņš bagāts vīrs"
2022-10-15 18:00 - 19:30 | Kocēnu kultūras nams, Alejas iela 3, Kocēni
15. oktobrī plkst. 18.00 Kocēnu Kultūras namā norisināsies deju koncerts “Rudentiņš bagāts vīrs”. Koncertā piedalīsies Kocēnu Kultūras nama vidējās paaudzes deju kolektīvs “Savieši”, Kocēnu pamatskolas 1.-2. klašu deju kolektīvs “Saulīte” un Valmieras Kultūras centra senioru deju kolektīvs “Gauja FIX” .
Rudens – krāsains kā paši dejotāji. Skatītājiem būs iespēja “paciemoties” lauku sētā pie Ženijas tantes, kur kopā ar saimnieci rosīsies visa viņas lielā saime. Tas būs stāsts par rudens darbiem, mīlestību, par mums un dzīvi, ko dzīvojam.
Šajā vakarā Kocēnu Kultūras namā virmos rudenīga noskaņa, par to liecinās gan dekorācijas, gan rudens smaržu buķete. Skatītāji varēs vērot koncertu pie galdiņiem, baudot tasi tējas un dejotāju pašu cepto maizīti un ābolu plātsmaizi.
Ieejas maksa: 3 EUR. Biļetes var iegādāties “Biļešu paradīze” kasēs, elektroniski www.bilesuparadize.lv un Kocēnu Kultūras namā.

Koncertšovs "Tie 90.tie" kopā ar "100Debija", "Tranzīts" un DJ Agri Semēvicu
2022-10-14 19:00 - 23:00 | Valmieras Kultūras centrs, Rīgas iela 10, Valmiera, Latvija
14. oktobrī plkst. 19.00 Valmieras Kultūras centrā izskanēs koncertšovs “Tie 90.tie” kopā ar “100Debija”, grupu “Tranzīts” un DJ Agri Semēvicu.
“100Debija” pamatoti tiek uzskatīta 90-to gadu populārāko deju mūzikas grupu Latvijā, kad septiņu gadu laikā sniegto koncertu skaits pārsniedza 400 uzstāšanās reizes, kopumā izdodot 4 mūzikas albumus, kā arī grupas labāko dziesmu izlasi.
Man dimantu nav, Sen jau viss, Uz sapņiem, Noslēpums, Sajūsmu okeāns, Kā brīnums un daudzas citas “100Debijas” labākās dziesmas atkal izskanēs koncertā, kurš tēlaini iecerēts kā laika mašīna uz ceturtdaļgadsimtu seniem muzikāliem notikumiem.
90.to gadu noskaņās un nostalģijā par jaunības dienu diskotēkām aizvedīs leģendārā deju mūzikas grupa “Tranzīts”. Lai arī grupas pirmsākumi meklējami festivālā “Sinepes un Medus 1994”, līdz pat šai dienai neviena īstena ballīte nav iedomāja bez tādiem grupas hitiem kā “Strauts”, “Es nevaru būt balts”, “Zelta būrītis”, “7 dienas” un citām, ko grupas koncertos papildina īpašas horeogrāfijas.
Vakara noslēgumā aicinām uz autentisku 90.to gadu diskotēku ar DJ Agra Semēvica izvēlētiem tā laika lielākajiem hitiem. Tā būs reāla laika mašīna uz 90.tajiem!
Ieejas biļete: 15 EUR. Ar Valmieras kultūras karti 1 EUR atlaide.
Koncertu organizē Valmieras Kultūras centrs.

Rudens noskaņu koncerts "Pēkšņi liekas, ka jāraksta dzejoļi"
2022-10-13 19:00 - 21:00 | Kocēnu kultūras nams, Alejas iela 3, Kocēni
13. oktobrī plkst. 19.00 Kocēnu Kultūras namā izskanēs koncerts “Pēkšņi liekas, ka jāraksta dzejoļi”. Tas būs rudens noskaņu vakars kopā ar mūziķi, dziesmu autoru Renāru Veličko un muzikālo duetu – Noru Urbāni un Mārtiņu Pūcīti.
Visus trīs koncerta dalībniekus vieno dzejnieka Imanta Ziedoņa daiļrade, kas izskanēs arī šī koncerta laikā. Renārs Veličko ir sakomponējis mūziku ar Ziedoņa radītiem tekstiem, viens no tiem ir dzejolis “Pēkšņi liekas, ka jāraksta dzejoļi”. Savukārt Nora un Mārtiņš ir iemīļojuši fonda “Viegli” radītās dziesmas, kurās goda vieta ir Imanta Ziedoņa dzejai. Koncertā dzirdēsim tādas dziesmas kā “Lakstīgalas”, “Nekā jau nepietrūkst”, “Kaijiņa” un citas. Tāpat izskanēs Renāra Veličko autordziesmas no albuma “#1” un citas rudens vakaram pieskaņotas kompozīcijas.
Koncertā radīto noskaņu varēs baudīt pie galdiņiem. Ieejas maksa: 5 EUR. Biļetes var iegādāties “Biļešu paradīzē” un Kocēnu Kultūras namā.

Nacionālo Bruņoto spēku štāba orķestra koncerts
2022-10-12 19:00 - 20:00 | Valmieras Kultūras centrs, Rīgas iela 10, Valmiera, Latvija
Šī gada oktobrī Nacionālo bruņoto spēku Štāba orķestris ar koncertprogrammu “4 elementi” atklās savu 31. koncertsezonu. Koncerti norisināsies 11. oktobrī plkst. 19.00 Dobeles pilsētas kultūras namā, 12. oktobrī plkst. 19.00 Valmieras Kultūras centrā un 13. oktobrī plkst. 19.00 Rīgas Latviešu biedrības namā kapteiņa Aleksandra Kreišmaņa vadībā.
Koncertprogrammas skaņdarbi aktīvos mūzikas ritmos un dažādos orķestra tembru salikumos apspēlē cilvēces un planētas zeme pamata elementus – gaisu, ūdeni, uguni un zemi. Līdzās mūsu planētas varenumam mūzikas autori parāda cilvēka spējas apgūt šos dabas resursus.
“Visi šie dabas elementi vienmēr būs pārspēkā pār cilvēku un tā tehnisko izgudrojumu spējām. Daba gan realitātē, gan šoreiz arī mūzikā demonstrē milzīgu spēku, kas ievieš cilvēkā bijību un cieņu. Mūsu koncerta ideja ir parādīt, kā cilvēks ienāk stihiju vidē ar savu izdomu, lai ar tām sadarbotos, kaut dažreiz arī piedzīvo neveiksmi,” stāsta kapteinis Aleksandrs Kreišmanis.
Koncertā skanēs 21. gadsimta ārzemju komponistu oriģinālmūzika pūtēju orķestrim. Pārsvarā tie ir pirmatskaņojumi Latvijā – Oto M. Švarca (Otto M. Schwarz) “Augšup debesīs” (Up in the Sky) un Semjuela Roberta Hazo (Samuel Robert Hazo) “Parkūrs” (Parkour), Frenka Tikeli (Frank Ticheli) “Vezuvs” (Vesuvius) un Hose Alberto Pinas (José Alberto Pina) “Spoku kuģis” (The Ghost Ship). Hose Alberto Pinas skaņdarbā ir izmantota telpiskā skaņas sistēma, kas maina priekšstatu par ierasto orķestra skanējumu.
Nacionālo bruņoto spēku Štāba orķestris ir dibināts 1992. gada 2. februārī un tā ir viena no atpazīstamākajām Latvijas armijas vienībām. Sabiedrībā orķestris visbiežāk asociējas ar valstī nozīmīgiem svētkiem un sarīkojumiem. Orķestra darbībā ir apvienotas vairākas funkcijas – ceremonijas, parādes, defilē programmu demonstrējumi, orķestra un 2 kameransambļu koncerti. Pastāvēšanas laikā orķestris ir piedalījies daudzos starptautiskos un pasaulē ievērojamos militārās mūzikas festivālos. Orķestra programmas ir guvušas lielu klausītāju atzinību daudzās ārvalstīs, kā arī dzimtajā Latvijā.
Koncerti tiek rīkoti sadarbībā ar Dobeles pilsētas kultūras namu, Valmieras Kultūras centru, Rīgas Latviešu biedrības namu un Zemessardzes orķestri. Turpinot Nacionālo bruņoto spēku Štāba orķestra tradīcijas, ieeja koncertos būs bez maksas.
Informāciju sagatavoja:
seržante Marina Vidmonte
Nacionālo bruņoto spēku Štāba orķestra soliste

Jean-Marie Machado “MAJAKKA” (Francija/Brazīlija) koncerts
2022-10-11 19:00 - 20:15 | Valmieras Kultūras centrs, Rīgas iela 10, Valmiera, Latvija
11. oktobrī plkst. 19.00 Valmieras Kultūras centrā notiks Jean-Marie Machado “MAJAKKA” (Francija/Brazīlija) koncerts.
Koncertā piedalīsies:
Jean-Marie MACHADO (Žans Marī Mašado) – klavieres, kompozīcijas un aranžējumi
Jean-Charles RICHARD (Žans Šarls Rišards) – saksofons
Vincent SEGAL (Vensāns Segals) – čells
Ze Luis Nascimento – perkusijas
Krāsu bagātība, autorkompozīciju un meistarīgu improvizāciju fascinējošs apvienojums.
Alise Leklerka, Citizen Jazz (Alice Leclercq, Citizen Jazz)
Žana Marī Mašado sacerētās kompozīcijas nepazīst robežas un tās veiksmīgi piemērojas dialogam ar citām kultūrām un izteiksmes līdzekļiem. Viņa jaunākā albuma “MAJAKKA” nosaukums aizgūts no vārda somu valodā – BĀKA. Tajā apkopoti skaņdarbi, kuros autors iedvesmojies no kultūras mantojuma un savā ceļā sastaptajiem cilvēkiem. Fragmenti iz dzīves un mūzikas ir viņa ceļa rādītāji. Tie, līdzīgi bākai, palīdz orientēties…
Mašado stāsta, ka pirmo reizi dzīvē viņam radās vēlme atskatīties atpakaļ un no jauna noklausīties dažus viņa senāk tapušus albumus… “tā es ieraudzīju iezīmējamies krāsas, kas pakāpeniski kļuva par manējām, gaismu, kas uzstājīgi rādīja ceļu. Es sajutu nepieciešamību pieņemt kaut ko tādu, kas kļuvis man tuvs neatkarīgi no manas gribas”.
Tā nobrieda doma albumā “MAJAKKA” apkopot kompozīcijas, kuras piederēja vienai ģimenei un krāsu paletei, uzsverot tuvību ar brazīliešu mūziku un spāņu impresionistu ietekmi. Tās ir zīmes, kas pavada visu Žana Marī radošo ceļu.
Biļetes cena: 10 EUR. Ar Valmieras kultūras karti 1 EUR atlaide. Biļetes var iegādāties “Biļešu paradīzē”.
Koncertu organizē Valmieras Kultūras centrs sadarbībā ar Francijas institūtu Latvijā.

Grupas “bet bet” 30 gadu jubilejas koncerts
2022-10-08 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
Grupa “bet bet” savu 30 gadu jubileju sāka atzīmēt jau 2021. gadā, taču, pulcēšanās ierobežojumu dēļ, to neizdevās realizēt pilnērtīgi, tāpēc 2022. gadā grupa nolēmusi turpināt jubilejas turneju un nosvinēt to skaļi un jaudīgi! Par godu jubilejai grupa ir sagatavojusi savu labāko un jaunāko skaņdarbu programmu. Programmas repertuārā iekļautas tādas dziesmas kā “Kāpēc man nav sarkans mersedess”, “Pieklauvē”, “Man vienalga viss”, “Diena”, “Es tevi nemīlu”, “Mana mīļā meitene”, “Vakara vējā” un citas, laika pārbaudi izturējušas dziesmas.
Dzirdēsiet arī dažus pirmatskaņojumus no, sadarbībā ar Holivudā pazīstamās komponistes un filmas “Dvēseļu putenis” mūzikas autores Lolitas Ritmanes, speciāli grupai radītā dziesmu cikla. Koncerta norises vietā varēs iegādāties arī jauno grupas 60 dziesmu nošu un dziesmu vārdu grāmatu, kā arī labākos grupas CD albumus un Guntara Rača jaunāko, un šogad klajā nākušo dzejoļu grāmatu “365” 4. daļa. Dažus no dzejoļiem, kas tiks veltīti kādam no klausītājiem, autora izpildījumā dzirdēsiet arī koncertā. Pēc koncerta dalībnieki sniegs autogrāfus.
“bet bet” atbalstītāji jau zina, ka katrs grupas koncerts vienmēr tiek spēlēts ar pilnu atdevi un ir kā īsts enerģijas lādiņš uz ilgu laiku!
Grupas dalībnieki – Zigfrīds Muktupāvels, Guntars Račs, Uģis Tirzītis un Andris Alviķis ir noilgojušies satikt savus klausītājus! Uz tikšanos! Vairāk informācijas: +371 29131458
#betbet30

Starptautiskajai senioru dienai veltīts pasākums. Piedalīsies: Žoržs Siksna un grupa "Zeļļi"
2022-10-02 16:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
2. oktobrī plkst. 16.00 aicinām Valmieras novada seniorus uz Starptautiskajai senioru dienai veltītu pasākumu Valmieras Kultūras centrā. Koncertā ar skaistāko dziesmu programmu uzstāsies Latvijas estrādes leģenda Žoržs Siksna, savukārt par lustīgu mūziku ballē rūpēsies grupa “Zeļļi”. Ja ir vēlēšanās, uz balli var ņemt līdzi groziņu ar uzkodām – būs iespēja sēdēt pie galdiņiem.
Pasākuma apmeklējums Valmieras novada senioriem ir bez maksas, iepriekš saņemot ieejas karti Valmieras Kultūras centra kasē. Tālrunis informācijai un ieejas karšu rezervācijai: 64207207.

Dainas Domašūtes izstādes "Zīmē viegli" atklāšana un "skičpastaiga"
2022-10-01 14:00 - 15:00 | Valmieras pagasta kultūras nams
1. oktobrī plkst. 14.00 aicinām uz Dainas Domašūtes izstādes “Zīmē viegli” atklāšanu un “skičpastaigu” Valmieras pagasta kultūras namā (Vanagu iela 4, Valmieras pagasts).
“Esmu cilvēks, pilsētvides skicētāja (urbansketcher) un ūdenskrāsu zīmola DeepDeepLight radītāja. Zīmēšana priekš manis ir kā piektā maņa, kas ļauj pasauli piedzīvot vēl ciešāk. Es ticu vienradžiem un jau gadu zīmēju tikai ar savu nevadošo (kreiso) roku vai ar vienu līniju, neatlaižot roku no papīra, vai neskatoties uz papīra vispār, bet tikai uz zīmējamo. Tā es spēju būt klāt pašam radīšanas procesam un neko, neko negaidīt. Tā es dzīvoju dzīvi un meklēju aizvien jaunus rīkus un metodes, lai zīmējot varu justies brīvi un dalīties šajā sajūtā ar katru, kurš vien pagadās ceļā un grib arī tā.
Viss būs kā parasti “skičpastaigā”, kad pie reizes ir arī izstādes atklāšana Tiekamies, lai kopā atklātu izstādi un pazīmētu arī kopā, apspriestu pēdējos jaunumus zīmuļu un tintes jautājumos, izskatītu draugu klades un mirkli baudītu kopā būšanu. Un viss pa vecam – neviens nevienam neko nemaksā un neviens nevienam neko nemāca. Tiekamies pavisam drīz!” saka Daina Domašūte.
Jāpiebilst – lai piedalītos “skičpastaigā”, iepriekšēja pieredze zīmēšanā nav nepieciešama. Aicināts ikviens interesents!

Uzvedums ģimenēm ar bērniem "Spocīgi stāstiņi"
2022-09-30 | Valmieras Viestura vidusskola
Septembra izskaņā – 30. septembrī plkst. 20.00 un plkst. 21.15 – Valmieras Kultūras centra īstenota projekta ietvaros Valmieras Viestura vidusskolā tiks spēlēts uzvedums ģimenēm ar bērniem “Spocīgi stāstiņi”.
Projekta vadītāja Evija Dzvinko pastāstīja: “Mums, latviešiem, ir savi mistiskie radījumi – lietuvēni, vadātāji, melni kaķi, neparasti cilvēki, kas spokojas… Vislabāk mūsu vietējiem spokiem patīk senas vai pamestas ēkas – muižas un pilis, baznīcas, skolas ēkas. Valmierā klīst dažādas leģendas un nostāsti par spokiem, kuri tumšos novakaros biedē ar savu klātbūtni. Skolas ēka ir izcili piemērota vieta spoku stāstiem. Uzveduma vajadzībām izmantosim gan ārvidi, gan ēkas iekštelpas, skatītājiem pārvietojoties telpā.”
“Ar projekta palīdzību apzināsim spoku stāstu daudzveidību, sākot ar folkloras publicējumiem un urbānajām leģendām, beidzot ar uzvedumam speciāli radītiem stāstiem, kurus sarakstījusi valmieriete Elīna Krastiņa. Šajos oriģinālajos un jau pazīstamajos stāstos netrūkst biedējošu un palaidnīgu parādību. Īstenojot projektu, vēlamies pilnveidot zināšanas par latviešu folkloru, veicināt spoku stāstu rakstīšanu un stāstīšanu, kas attīsta prasmes secīgi formulēt savu domu, nepazaudēt ideju un saglabāt intrigu, kā arī daudzveidot Valmieras kultūras dzīvi,” saka Evija Dzvinko.
Projektu finansiāli atbalsta Vidzemes plānošanas reģions un Valsts Kultūrkapitāla fonds. Uzvedums būs skatāms bez maksas, iepriekš saņemot ielūgumus Valmieras Kultūras centra kasē. Plašāka informācija pa tālruni 64207207. Vietu skaits ierobežots.

Mārtiņa Kantera koncertprogramma "Glezna"
2022-09-24 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Mārtiņš Kanters, agrāk pazīstams kā Mārtiņš Ruskis, aicina uz jaunu koncertprogrammu „Glezna”.
Samtaina, vīrišķīga balss, lieliska komunikācija ar skatītājiem, spilgtas un iemīļotas dziesmas.
Koncertprogramma veidota divās daļās – pirmajā daļā dzirdēsiet dziesmas no jaunā albuma „Glezna”, kas tapis sadarbībā Maestro Raimondu Paulu, Guntaru Raču un studijas producentu Gintu Stankeviču, savukārt koncerta otrajā daļā izskanēs dziesmas no komerciāli veiksmīgā albuma „Piparmētru tēja” un Mārtiņa oriģinālskaņdarbi.
Koncertā izskanēs gan ļoti pazīstamās dziesmas – Laime ir akla, Valodiņa, Baltās Rozes, Piparmētru tēja, gan arī īpaši sagatavoti pirmatskaņojumi no jaunā albuma.
„Esmu ļoti saviļņots, ka rudenī došos iepriecināt savus klausītājus ar jaunu koncertprogrammu. Koncertā būs iespēja gan no sirds izdziedāties, gan izsmieties, gan reizēm mierpilni aizdomāties,” saka Mārtiņš.
Koncerta īpašie viesi – Saulkrastu jauktais koris „Anima” un talantīgā, jaunā dziedātāja Evelīna Krama.
Grupa Jura Kristona vadībā – Jānis Čubars (ģitāra), Edijs Šimiņš (bungas), Rolands Stepanovs (bass), Juris Kristons (taustiņi).
Pēc koncerta būs iespēja iegādāties Mārtiņa albumus – „Glezna” un „Piparmētru tēja”, kā arī satikt mākslinieku un nofotografēties īpaši veidotā fotostūrī.

Senioru vokālā ansambļa "Dziesmotā senatne" 20 gadu jubilejas koncerts
2022-09-24 14:00 - 15:30 | Valmieras pagasta kultūras nams
24. septembrī plkst. 14.00 Valmieras pagasta senioru vokālais ansamblis “Dziesmotā senatne” aicina uz 20 gadu jubilejas koncertu Valmieras pagasta kultūras namā (Vanagu iela 4).
Senioru vokālā ansambļa “Dziesmotā senatne” vadītāja Inese Reinfelde pastāstīja, ka koncertā izskanēs muzikāla retrospekcija par kolektīva radošās darbības otro desmitgadi. “Koncertprogrammā būs gan tautasdziesmas, gan patriotiskas dziesmas, kas jo īpaši šobrīd ir tik svarīgi. Dziedāsim arī dziesmas par un ap Čaku, savukārt koncerta otrā daļa būs lustīgāka, izpildīsim labi zināmas, piemēram, Brāļu Laivinieku dziesmas.”
Koncertā ar muzikāliem sveicieniem viesosies arī ansambļa “Dziesmotā senatne” draugu kolektīvi – Valmieras pagasta senioru vokālais ansamblis “Mežābele”, Raiskuma pagasta senioru vokālais ansamblis “Laika ritmi”, Rencēnu dziesmu draugu kopa “Dedzieda” un Veclaicenes senioru jauktais vokālais ansamblis.
“Kolektīvam jubilejā novēlu skanīgas balsis un izturību – esam sagatavojuši skaistu koncertprogrammu, ar ko vēlamies iepriecināt mūsu draugus un klātesošos,” novēl Inese Reinfelde.
Koncerta apmeklējums bez maksas.

Koncertprogramma bērniem "Leļļu meistara sapnis"
2022-09-23 18:30 - 19:20 | Valmieras Kultūras centra lielā zāle, Rīgas iela 10, Valmiera, Latvija
23. septembrī plkst. 18.30 aicinām uz koncertprogrammu bērniem “Leļļu meistara sapnis”.
Leļļu meistars darina brīnumskaistas lelles un citas rotaļlietas. Tikai viena bēda – tās nav dzīvas. Pavisam negaidot, pie Leļļu meistara pieklīst kāds kaķis – bezpajumtnieks. Bet varbūt viņa ierašanās nemaz nav tik nejauša? Vai piepildīsies Leļļu meistara kvēlākais sapnis?
Uzvedumā skanēs krāšņāko mūziklu skaistākās melodijas. Pārstāvēti šī žanra zelta numuri, kā “Mūzikas skaņas”, “Kandids”, “Kaķi” u.c.
Piedalās:
Leļļu meistars – Nauris Indzeris (baritons)
Lelle Olimpija – Annija Putniņa (soprāns)
Kaķis – Evita Zālīte-Grosa (soprāns)
Klauniņš Tonijs – Emīls Kivlenieks (tenors)
Lelles, Pjero – NMV RDKS Mūziklu klases audzēkņi
Raimonds Petrauskis (taustiņinstrumenti)
Karina Bērziņa – stāstniece

Koncertprogrammā: Džordžs Geršvins, Frederiks Lou, Džons Kanders, Eltons Džons
· Koncerta auditorija – ģimenes ar bērniem no 3 gadu vecuma un jaunāko klašu skolēni.
· Biļete nepieciešama katram koncerta apmeklētājam.
· Koncerta ilgums – aptuveni 50 minūtes
Biļetes: 9-14 EUR. Ar Valmieras kultūras karti 1 EUR atlaide.

Grupas "Citi Zēni" koncerts. Rudens koncertsezonas atklāšana
2022-09-17 19:00 - 23:00 | Valmieras Kultūras centra lielā zāle, Rīgas iela 10, Valmiera, Latvija
17. septembrī jauno koncertsezonu Valmieras Kultūras centrā atklāsim ar grupas “Citi Zēni” koncertu.
Pirmajos singlos apvienojot pop, neo-soul un repa mūzikas žanrus, grupa “Citi Zēni” ir gada karstākais jaunums Latvijas popmūzikā. Pašpasludinātie repa prinči un 21. gadsimta popmūzikas dīvas, kuru grupas pamats ir eksplozīvā dzīvo performanču enerģija un ekscentriskais tēls. Muzikālās apvienības daiļradi var raksturot kā vispirms sakratītu un pēc tam atvērtu svaiga tonika bundžiņu, ko grupa spilgti pierādījusi tādās kompozīcijās kā “Vienmēr kavēju”, “Parādi, kas tā ir”, “Suņi iziet ielās” un “Skaistās kājas”. Grupas sastāvā muzicē Jānis Pētersons (vokāls), Dagnis Roziņš (vokāls, saksofons), Reinis Višķeris (taustiņinstrumenti), Krišjānis Ozols (ģitāra), Roberts Memmēns (bass) un Toms Kagainis (bungas).
Biļetes: 12-16 EUR. Biļetes var iegādāties “Biļešu paradīze” kasēs un www.bilesuparadize.lv
